Avantin Case Black -konsertti osa Musica Nova -festivaalia 10.2.2019 - Kamariorkesteri Avanti!
Olet tässä: Kotisivu / Menneet konsertit / Avantin Case Black -konsertti osa Musica Nova -festivaalia 10.2.2019
Avantin kausikonserttien vuosi käynnistyy helmikuussa, kun Case Black -konsertti kutsuu yleisön nykymusiikin pariin osana Musica nova Helsinki -festivaalia. Avanti! tarjoilee kiinnostavan kattauksen kanadalaista nykymusiikkia viime vuosilta solistinaan sopraano Anu Komsi ja johtajanaan Clement Power.
Nicole Lizée (s. 1973) on kanadalainen nykysäveltäjä, jonka musiikkia voi kutsua musiikilliseksi science fictioniksi. Lizéen musiikin innoituksena on mm. 60-luvun psykedelia, varhaiset musiikkivideot sekä Alfred Hitchcockin, Stanley Kubrickin ja Quentin Tarantinon elokuvat. Avantin esittämä teos Black Midi (2016) yhdistää lavalla esiintyvän jousikvartetin videoteokseen. Teoksessa video nousee yhtä olennaiseen rooliin musiikin kanssa. Muusikot soittavat elektronisia ja mekaanisia leluja luoden eräänlaisen TV-draaman täynnä tahatonta huumoria. Lopputuloksena on impressionistinen ja hallusinatorinen ulottuvuus.
Sopraano Anu Komsi esittää kanadalaisen Claude Vivier’n teoksen Bouchara sopraanolle, kamariorkesterille ja nauhalle (1981). Bouchara on säveltäjän sanoin ” rakkauslaulu, jonka sanat ovat keksittyä kieltä, rakkauden kieltä, joka kertoo itseään jatkuvasti toistavan tarinan”. Teos kuuluu sarjaan, jonka säveltäjä loi Marco Polo -teeman ympärille. Silkkitien varrella sijaitseva Boucharan kaupunki Uzbekistanissa liittyy matkalla olemiseen ja kuuluu teoksen nauhaosuudessa.
Kroatilaisen säveltäjän Mirela Ivicevicin (s. 1980) teoksen nimi Case Black viittaa toisen maailmansodan aikaan vuoteen 1943, jolloin fasistiset keskusvallat yrittivät nujertaa Jugoslavian vastarintaliikkeen. Hanke ei onnistunut, mutta taistelut vaativat poikkeuksellisen paljon ihmisuhreja. Yksi monista Sutjetskan taistelussa kuolleista partisaaneista oli säveltäjän kroatialainen isoisä. Säveltäjä kertoo ottavansa teoksellaan kantaa Kroatian nykyiseen poliittiseen ilmapiiriin, joka on vienyt maata ääriajattelun suuntaan.
Kanadalaisen, mutta Suomessa asuvan säveltäjän Matthew Whittallin (s. 1975) musiikissa voi kuulla suomalais-kanadalaisen yhteyden luontoon, vapauden arvostuksen sekä yhtä aikaa kokeilevan ja välittömän ilmaisun. Helmikuun konsertissa Whittallilta kuullaan teos Night, sleep, death and the stars eri huiluille ja harpulle, joka on saanut nimensä Walt Whitmanin runosta A clear midnight. Impressionistinen ja unenomainen teos vie tiedostamattoman toiselle puolen.
Lippujen hinnat 13/20/26 €. Liput myynnissä Ticketmasterissa.
Clement Power, kapellimestari
Matthew Whittall: Night, Sleep, Death and the stars (20’)
Claude Vivier: Bouchara (13’)
Mirela Ivicevic: Case Black (10’)
Nicole Lizée: Black Midi (25’)
Kesto n. 1h 30 min sis. väliajan
Kamariorkesteri Avantin uudeksi puheenjohtajaksi Eila Nevalainen Avanti! mukana Tampere-talon Kylässä Kaija Saariaho -kokonaisuudessa